|  |
| --- |
| **Gen. 37:1-36**  **“Onskuldig uit die weg geruim.”**  *Andries Burger, Pinetown Gemeente, 14 April 2024* |

*Sing:* *Lied 157:1,2; Ps. 33:1,2,7(C); “Loof Hom met die tromme!”; Lied 532:1,2,3; Lied 566:1,2,3;*

Josef speel ŉ baie belangrike rol in God se verlossingsplan om almal wat in Jesus Christus glo uit die ewige dood van sonde te red en met Hom te versoen.

Na God se belofte aan Adam en Eva dat daar Een sal kom om die slang se kop te vermorsel, het die vervulling daarvan lank in die agtergrond gebly.

Met sy roeping van Abraham word God se vervulling van daardie belofte egter al duideliker.

Hy herhaal sy belofte van ŉ Redder met die belofte dat Hy spesifiek uit Abraham se nageslag sou kom.

Via Isak gaan die belofte oor na Jakob en met sy 12 seuns begin God die fondamente lê vir sy volk.

Maar die spul loop gevaar om heeltemal deur die sondige samelewing van die Kanaäniete verswelg te word:

Ruben slaap by sy pa se vrou (Gen. 35), Simeon en Levi bedrieg en vermoor die mans van Sigem (Gen. 34), Juda hou hom voorbeeldig voor die mense maar sy lewe is die ene leuens en losbandigheid (Gen. 38).

Natuurlik was niks daarvan vir God ŉ verrassing nie, Hy het al vir Abraham gesê dat sy nageslag vir 400 jaar as vreemdelinge sal bly in ŉ land wat nie aan hulle behoort nie (Gen. 15:13).

Ons sal later sien hoe God ŉ verskriklike hongersnood gebruik om Jakob se nageslag uit die verleidende Kanaän te vat na die vreemde land van Egipte toe.

Maar dit is daarvoor wat Hy vir Josef vooruitstuur om deur hom verlossing te bewerk vir sy volk uit die hongersnood wat kom,

en om plek te gaan maak in Egipte vir sy volk se verlossing van Kanaän se verleiding.

Ons begin vandag kyk hoe Hy dit doen en wat God openbaar deur die lewe van Josef.

**<< Lees Gen. 37:1-36 >>**

*(****VERS 2:*** *Ek het nog altyd gedink dat Josef ŉ bedorwe jong klikbek was, maar dit is nie die bedoeling in die Hebreeus nie. Hierdie was ŉ verslag aan sy pa oor die slegte goed wat sy boeties gedoen het. Soos bv. ŉ oudit verslag wat foute uitwys.*

*Die Boodskap se vertaling dat hy elke dag by sy pa oor sy broers geskinder het, is nie korrek nie en die Nuwe Lewende Vertaling kan misleidend wees dat Josef nuus aangedra het soos ŉ klikbek. Maar dit is nie die bedoeling in die oorspronklike taal nie.*

***Nota:*** *Om vertalings soos Die Boodskap en die Nuwe Lewende Vertaling te lees kan help om te verstaan, maar wees maar versigtig daarvoor want dit sê net wat daardie vertalers verstaan het. Die beste is maar om die vertalings te gebruik wat deur ons kerke getoets is aan die oorspronklike en dit is die 1933/53, 1983, 2020 vertalings. Die Bybel vir Almal is ook goed maar dit is duidelik in vereenvoudiging met ŉ spesifieke fokus.)*

Josef is die hoofkarakter in die res van Jakob se familiegeskiedenis, en ons ontmoet hom hier as ŉ jongman van 17 jaar oud.

In sy jong lewe het daar al dramatiese goed gebeur wat hom gevorm het.

Hy is die jongste seun van Jakob wat nog by sy oupa Laban in Paddan-Aram gebore is. Sy ma was baie jare kinderloos en sy moes hom sekerlik baie gekoester en vreeslik gepamperlang het.

Dan was daar die groot trek terug Kanaän toe en ŉ amperse oorlog met Laban se volgelinge wat nie wou hê dat Jakob en sy gesin moes weggaan nie; kort daarna die verdeling van hulle goed en hulle gesin ingeval sy Oom Esau hulle sou wou doodmaak.

So van skuins onder af het hy as klein seuntjie van die kantlyn af gesien hoe God hulle beskerm en beide konflikte in vrede versoen het.

Hy sou verwonderd gewees het oor sy pa se vertelling van sy stoeigeveg met God wat hom daarna laat mank loop het, en

die beste van alles seker was waarskynlik sy pa se vertelling van die droom wat Hy by Bet-El gehad het toe die engele van God teen ŉ leer op-en-af geklim het tussen die aarde en die hemel (Gen. 28).

Josef se ma, Rachel, is egter dood in Kanaän met die geboorte van sy jonger boetie Benjamin.

En in verlange na sy geliefde vrou het Jakob nog iets van haar gehad in hulle seun, Hy was die herinnering van soveel vreugde en blydskap saam met Ragel.

Jakob het vir Josef baie meer liefgehad as enige van sy ander kinders, en hy het geen geheim daarvan gemaak nie.

Met sy boeties was dit heeltemal anders. Van Benjamin sal ons eers later hoor want hier was hy nog maar klein.

Al die ander boeties was ouer as Josef, sommer heelwat ouer,

en hulle het geen sagteplekkie vir hom gehad nie.

Hulle het groot geword met ŉ pa wat geen geheim daarvan gemaak het dat hy nie vir hulle ma lief was nie.

Hulle ma was Lea, wat deur haar pa aan Josef afgesmeer is omdat sy kwansuis die oudste was, en Bilha en Silpa wat eintlik slawe was –

ongeliefde vrou en ongeliefde kinders, byvroue en by-kinders.

Jy kan jou hulle afkeur indink destyds wanneer hulle gesien het dat Jakob net liefde het vir die mooie tannie Ragel terwyl hulle ma’s en sekerlik hulleself met die krummels van sy tyd en aandag tevrede moes wees.

En toe klein Joseffie gebore is moes dit seker nog slegter met hulle gegaan het.

Aan hulle pa se liefde vir Ragel kon hulle niks doen nie, maar met Josef was dit anders.

In hom het hulle ŉ voorwerp gekry waarop al hulle gekrenktheid en jare se wrewel gefokus kon word.

Maar hiervan was Josef totaal onbewus.

Sy ma en sy pa het hom omring met liefde en sorg en beskerming sodat hy geen idee gehad het van sy broers se naywer teen hom nie.

Sonder dat hy twee maal dink vertel hy sy pa van alles wat gebeur en alles wat sy boeties aangevang wanneer hy saam met hulle by die skape was.

Hy hou nie die slegte goed wat hulle doen in geheim weg van sy pa nie.

Josef se eerlike verslag van die waarheid het waarskynlik bygedra tot Jakob se besluit om vir hom ŉ lang kleed met lang moue te maak.

Hierdie is ŉ simbool wat baie keer verkeerd of glad nie verstaan word nie omdat daar nie sekerheid is oor wat die oorspronklike woord beteken het nie.

Engelse vertalings praat nie van lang moue nie maar kleure, of baie kleure – “a coat of many colours.” (ESV, KJV, ASV) of ŉ rok met baie versierings (NIV).

Lang moue of baie klere...

Maak dit saak?

Dit is nie absoluut belangrik nie, maar die regte verstaan help ons om die reaksie van Josef se broers beter te begryp.

Uit die konteks, van Josef se rapport oor wat Jakob se ander seuns aangevang het,

en ook Jakob se opdrag (v. 14) dat hy moet gaan kyk of alles nog reg is en dan vir Jakob te kom vertel,

lyk dit asof Jakob vir Josef soos ŉ toesighouer of ŉ ouditeur of ŉ bestuurder gebruik.

En dit sien ons aan die rok wat Jakob vir Josef gee.

Werkers en veeboere het kort moue gedra wat nie in die pad kom as hulle werk nie. Maar bestuurders kon lang moue dra...

Soos blouboordjie werkers nie dasse dra wat in poelies en draaibanke kan vashaak nie, en vrouens wat lang naels kan hê omdat hulle naels nie afbreek van handewerk nie...

(of so het die aardige gewoonte immers begin).

Josef se rok met lang moue wys vir sy broers dat Jakob hom uitgekies het as die Hoof Uitvoerende Beampte of die CEO van hulle familiebesigheid terwyl hulle in die stof en die hitte en die reën agter die vee moet swoeg.

Hy, die geliefde seuntjie van die geliefde tannie, word aangestel oor hulle wat nog altyd aan die agterspeen van hulle pa se tyd en liefde moes suig.

Die lang moue maak dit baie duidelik. Hulle afkeer in hom word nou finaal en hulle het niks goeds om oor hom te sê nie. Die kloof tussen hulle is nou net te diep.

Asof dit nie erg genoeg is nie, kom die vermetelheid van sy drome nog boonop daarby.

Sonder dat hy besef watter impak dit op sy boeties sou hê vertel hy hulle van sy droom

– van sy broers se koringgerwe wat voor sy koringgerf kom buig...

Die betekenis daarvan is so voor die handliggend dat dit sy broers nog meer die harnas injaag.

Dan sowaar nog ŉ droom en dié keer is daar aan sy vermetelheid nie einde nie – of so dink sy broers.

Selfs Jakob is so verontwaardig dat hy Josef met afkeur aanspreek – met die belangrike verskil dat hy daaroor bly nadink. Wat sou dit kon inhou...

Dit lyk of iets tog by die broers ook verder broei want by hulle haat teenoor hom bou daar na die drome ook ŉ jaloesie op...

Kan dit dalkies waar wees?

In sy langmou klere het hulle pa om aangestel as hulle bestuurder... en dan nog die lastige drome...

Haat en jaloesie word al sterker in sy broers wat lankal nie meer vra na wat God wil nie maar netsoos die sondige samelewing van Kanaän dink en lewe...

Dít is die kruitvat waarin Josef sy broers in die veld by Dotan sou ontmoet!

Jakob stuur hom in sy witboordjie gewaad om te gaan ondersoek instel hoe dit met sy broers gaan en wat hulle aanvang en dan vir Jakob te kom vertel.

Josef gaan sonder om enige probleme te verwag.

Hy het baie moeite gedoen om sy broers te soek – oral in Sigem se omgewing waarheen hulle aanvanklik gegaan het.

“Heel toevallig” kom ŉ vreemde man op hom af in die veld wat vertel dat hulle na Dotan toe wou gaan.

Sy broers het hom van vêr af sien aankom en begin spot – daar kom die dromer...

Van alles waaroor hulle ŉ afkeer in hom gehad het en waarom hulle hom gehaat en op hom jaloers was,

was dit die drome wat hulle steeds die meeste ontstel het...

Die moontlikheid dat dit dalkies kon waar word het hulle met afgryse vervul.

Kom ons maak hom dood en dan kyk ons wat daarvan sal word!

Is hierdie die manier hoe die duiwel die verlossing van God se volk wil fnuik?

Dit lyk nie of ŉ spesifieke broer sterk leiding neem nie, soos enige gepeupel wat goed doen wat geeneen op hulle eie ooit sou doen nie, en dan later geen benul het van wie met die idee begin het nie.

My Oupa het altyd gesê dat die IK of die wysheid van ŉ oproerige skare is gelyk aan die IK of dwaasheid van die domste een in die groep en dan nog gedeel deur die hoeveelheid in die groep.

Ruben wil Josef in die geheim red, en oorreed hulle om Josef in ŉ droë put gooi waaruit hy hom later skelmpies kan gaan uithaal en huis toe stuur.

Ons lees nie hier daarvan nie, maar later in Gen. 42 dink hulle terug aan hoe hulle die angs in Josef se oë gesien het en hoe hy hulle om genade gesmeek het.

Maar hulle is blind en doof daarvoor... hulle geen sit om te eet...

En toe kom daar Ismaelitiese handelaars so “heel toevallig” daar verby.

In sy wêreldse denke sien Juda dadelik die meevallertjie raak...

Hy gebruik mooi woorde en argumente van bloedfamilie wat hulle darem nie moet vermoor nie, maar dit is netso skynheilige liegstorie as toe hy vir Tamar gesê het dat hy Sela vir haar as ŉ mans sal gee.

Want hier is ŉ kans om iets uit die saak te maak...

As hulle Josef dood maak is hulle van hom ontslae, maar as hulle hom verkoop dan is hulle nie net ontslae van hom nie, hulle maak sommer ŉ wins ook!

Vir die prys van ŉ slaaf smous hulle hom aan die slawehandelaars.

Mens kan amper sê dat hulle hom in ŉ slawe-dood in verkoop het.

En nog is hulle gruwelike sonde nie klaar nie...

Daarby volg nog hulle bedrog om dit toe te smeer voor hulle pa.

Sonder meegevoel, sonder enige deernis in koue afsydigheid

gaan hulle die ou man terugkry wat hulle ma’s so afgeskeep het en wat hulle so verwaarloos het.

‘Ons het die bebloede rok met langmoue in die veld opgetel, “*kyk of dit nie dalk pa se seun sŉ is nie.*” ‘

Mens kan jou dit amper nie indink nie.

En Josef? IN Egipte word hy “heel toevallig” verkoop aan ŉ man wat hoof is van die koning, farao se lyfwagte.

Maar daarby kom ons op ŉ volgende keer.

Wat kan ons hieruit leer?  
  
Kom ons kyk eers na ŉ paar dinge wat ons in hierdie verhaal self moet raaksien en ter harte neem – voordat ons ook kyk na ŉ baie dieper betekenis...

Die impak wat Jakob se verhouding met sy vrouens op die kinders kan mens nie miskyk nie.

Een van die grootste hartseer in ons tyd is sekerlik die mate waartoe ons, soos Jakob en soveel van die Bybelfigure steeds hiermee misluk.

Iemand het dit mooi gesê dat die beste wat jy vir jou kinders kan doen is om lief te wees vir hulle ma en of vir hulle pa.

En om by persoonlike voorkeure en natuurlike aanvoeling verby te lewe en elke kind met dieselfde intensiteit lief te hê en te koester.

Om elkeen in sy eie geaardheid en karakter groot te maak en op te voed en voor te berei – nie vir jou of vir hulle nie, maar as God se verteenwoordigers.

Nog iets om oor te besin is Josef se drome en hoe mens drome moet hanteer in die algemeen.

Ons moet besef dat mense meer drome gehad het as waarvan ons in die Bybel lees.

Daar is geen rede om te dink dat hulle destyds minder in hulle slaap gedroom het as ons nie.

Daar was dus baie drome wat nie in die Bybel opgeteken is nie, en

dink maar hoe min van al die mense in die Bybel se drome is opgeteken

want so min daarvan het regtig saak gemaak.

Die drome wat egter wel vir ons opgeteken is soos hierdie van Josef, of van die bakker en die skinker en van die farao, of van Samuel en Nebukadneser...

was spesifieke openbarings van God wat Hy besluit het om op daardie manier oor te dra.

Die beste, volmaakte en voldoende openbaring het ons in die Bybel,

maar God kan sekerlik nog steeds in drome kommunikeer,

maar die meeste drome (bykans almal) is niks meer as net drome nie.

Moenie ŉ openbaring in elke droom verwag nie,

moenie jou nuuskierigheid oor die toekoms met drome wil opklaar nie,

pas op vir mense wat ŉ openbaring in elke droom sien –

hulle sal jou liggelowigheid soos die wind heen-en-weer waai.

Hoe sal ons weet watter is sy openbarings?

Wel Hy sal dit ook aan ons bekend maak...

Ons lees van mense in Moslem lande wat van Christus droom – hoe weet hulle dit is van Hom wat hulle droom?

Wel hulle weet nie... totdat hulle Hom in die Bybel leer ken en dan weet hulle.

Toets drome aan die Woord... ŉ droom om van jou vrou te skei en dan in China te gaan sending doen is nie van God af nie.

En vra ander om saam jou te dink daaroor soos die voorbeeld van Paulus waarvan ons in Hand. 19 lees.

Hy het gedroom van ŉ man uit Macedonië wat hom soontoe geroep het.

En dan lees ons dat Lukas skryf, “omdat óns tot die oortuiging gekom het dat God ons roep”

Nie Paulus het gedroom en daar trek ons nie, nie iemand met die “gawe” om drome uit te lê nie, net “ons”, gewone gelowiges – Lukas en die res...

Maar die beste raad is sekerlik dit wat Jakob gedoen het...

Hy het aan die droom bly dink... sonder om dit naarstigtelik tot verklaring te wil druk het hy daaroor nagedink.

Ek kan jou verseker dat hy ook later, báie later, sou terugdink en toe sou verstaan soos ons dit ook verstaan nadat God dit vervul het.

Want dan besef ons dat die vrome Josef nie die eintlike held in die verhaal is nie,

maar deur dit vooraf reeds bekend te maak besef ons dat God dit reg van die begin al so bestem het.

Hy het dit vooruit al bekend gemaak sodat ons sou besef dat dit geen “toevalligheid” was nie,

maar dat alles presies verloop het om dit wat Hy lank reeds bestem het in vervulling te laat gaan.

Daar is sekerlik nog baie stof tot nadenke in hierdie deel van Josef se lewensverhaal, laat ek nog net een uitlig.

Wat sou jy vir die angstige smekende Josef wou sê daar in die put, of in boeie op die lang dorspad Egipte toe, of daar op die slawemark waar hy vir Potifar gekoop is.

Josef wie se drome aan skerwe was, Josef wat in liefde gekoester was maar nou net die donkere duister van dood en slawerny moes beleef?

Sou jy ook vir hom wou troos met die versekering van die vervulling van die drome wat God hom laat droom het?

Sou jy hom ook aanmoedig om op God te bly vertrou, en aan God getrou te bly?

Om in die droë put en op die hooplose slawe reis steeds troos en vrede te vind en selfs in blydskap sy roeping tegemoet te trippel?

En laat my jou dan vra...

Is dit nie juis die boodskap aan my en jou vandag nog steeds nie?

Natuurlik is ons omstandighede anders en het ons ander beproewings in ons lewens.

Maar is daar nie vir ons netso ŉ heerlike uitkoms in die toekoms nie? Soveel beter!

Lewe ons nie nou al in die nuwe lewe van Christus se opstanding wat ons uit genade ontvang het omdat ons in Hom glo nie?

Moet ons nie dan ook selfs in haglike omstandighede met blydskap trippel om ons roeping te vervul op pad na ons heerlike eindbestemming nie?

Natuurlik... Luister self na dit wat jy vir Josef sou wou sê!

En hierdie heerlike eindbestemming wat ons verwag bring ons by die belangrikste boodskap.

God gebruik Josef om vir sy volk redding van hongersnood te gaan bewerk, en om vir hulle blyplek te gaan maak as beskerming van die verwêreldliking in Kanaän –

maar daardie reddingspad begin met die haat en verwerping van die mense wat hy moet red.

Daardie verlossing wat hy moet gaan bewerk loop ŉ pad deur die donker van vernedering en ŉ doodse slawerny.

Klink dit vir jou bekend?

Ken jy ook Iemand wat gehaat en verwerp is deur die mense wat Hy juis kom red het?

Iemand wat ŉ pad moes loop deur die donker duisternis van dood en Godsverlatenheid?

Sy mense het nie gepraat van vermoor hom en verkoop hom nie, hulle het geskreeu, “Kruisig Hom! Kruisig Hom!”

Ons fokus op Josef se lewensverhaal,

maar daarin moet ons die skadubeeld sien van Jesus Christus ons Here en Verlosser.

Hy, wat self God is, het Homself gegee en toegelaat het dat Hy gevange geneem is,

en met minagting gespot is en verag en verwerp is, vermoor en gekruisig is.

En dit terwyl Hyself onskuldig was...

Die vraag is nie maar wat het met Josef gebeur nie, maar wat Openbaar God deur Josef se lewe...

Kyk by die skadubeeld van Josef verby en sien die helder werklikheid raak – Jesus Christus ons Verlosser.

En daarmee gaan ons op ŉ volgende keer verder.

Amen